Na temelju članaka 78. Zakona o komunalnom gospodarstvu („Narodne novine“ broj 68/18 i 110/18) i članka 30. Statuta Općine Vladislavci („Službeni glasnik“ Općine Vladislavci broj 3/13, 3/17, 2/18, 4/20, 5/20-pročišćeni tekst, 8/20, 2/21 i 3/21 – pročišćeni tekst), Općinsko vijeće Općine Vladislavci na svojoj 8. sjednici održanoj dana 13. listopada 2021. godine, donijelo je

# ODLUKU

# o dopuni Odluke o komunalnom doprinosu

**Članak 1.**

Odluka o komunalnom doprinosu („Službeni glasnik“ Općine Vladislavci broj 3/20) dopunjuje se prema odredbama ove Odluke

**Članak 2.**

Članak 16. stavak 2. Odluke o komunalnom doprinosu dopunjuje se na način da se iza stavka 2. dodaju novi stavci koji glase:

„Djelomično oslobođenje od plaćanja komunalnog doprinosa mogu ostvariti vlasnici građevinskog zemljišta s prebivalištem, odnosno sjedištem na području Općine Vladislavci koji grade:

* građevinu trgovačke i uslužne namjene u visini od 5 % obračunatog komunalnog doprinosa
* građevinu namijenjenu obavljanja vjerskih i zdravstvenih djelatnosti u visini od 100% obračunatog komunalnog doprinosa
* građevinu iz područja proizvodne i /ili prerađivačke djelatnosti u visini od 5% obračunatog komunalnog doprinosa
* građevinu iz područja poljoprivredne djelatnosti a čija ukupna (bruto) površina prelazi 400 m2 u visini od 5% obračunatog komunalnog doprinosa.

Zahtjev za oslobođenje od plaćanja komunalnog doprinosa obveznik iz stavka 3. ovog članka podnosi Jedinstvenom upravnom odjelu Općine Vladislavci u roku od 15 dana od dana primitka rješenja o obvezi plaćanja komunalnog doprinosa.

Kako bi dokazali da imaju pravo na djelomično oslobođenje od plaćanja komunalnog doprinosa iz stavka 3. ovog članka, obveznici plaćanja komunalnog doprinosa uz zahtjev prilažu dokaze:

* da imaju prebivalište, odnosno sjedište na području Općine Vladislavci od dana podnošenja zahtjeva,
* da su registrirani, odnosno da se bave djelatnostima iz stavka 3. ovog članka (preslika obrtnice, rješenje o upisu trgovačkog društva u registar Trgovačkog suda),
* da nemaju nepodmirenih obveza prema Općini Vladislavci
* da nemaju nepodmirenih obveza za javna davanja, što dokazuju potvrdom Porezne uprave,
* izjavu o korištenim potporama male vrijednosti za svaku potporu koju su zaprimili u razdoblju prethodne dvije fiskalne godine i u tekućoj fiskalnoj godini.

Pravo na djelomično oslobođenje od plaćanja komunalnog doprinosa ne mogu ostvariti investitori/poduzetnici koji su u posljednje dvije fiskalne godine i tekućoj godini dobili i/ili ostvarili potpore male vrijednosti (De minimis potpora) u iznosu većem od 20.000,00 eura javnih davanja u kunskoj protuvrijednosti po srednjem tečaju Hrvatske narodne banke.

U smislu javnog davanja podrazumijevaju se sva sredstva koja je poduzetnik ostvario od EU fondova, ministarstava, gradova, općina, banaka i drugih institucija, odnosno novčana sredstva koja su poduzetniku dodijeljena bilo putem subvencija ili poticaja ili sredstava na koja je poduzetnik ostvario pravo putem raznih vrsta olakšica ( oslobođenje od plaćanja poreza, oslobođenje od plaćanja komunalnog doprinosa, komunalne naknade, oprosti, dugovanja i drugo)

Iznos koji obveznici – poduzetnici ostvare kao djelomično oslobođenje od plaćanja komunalnog doprinosa smatra se olakšicom – potporom male vrijednosti (De minimis potporom) te će isto biti i navedeno u rješenju o komunalnom doprinosu.“

Dosadašnji stavak 3. Odluke o komunalnom doprinosu postaje stavak 9.

**Članak 3.**

Ostale odredbe ove Odluke ostaju nepromijenjene.

**Članak 4.**

Ova Odluka stupa na snagu osmog dana od objave u " Službenom glasniku“ Općine Vladislavci.

KLASA: 363-02/20-21/02

URBROJ: 2158/07-01-21-6

Vladislavci, 13. listopada 2021.

PREDSJEDNIK

OPĆINSKOG VIJEĆA

Krunoslav Morović